Document ID: 32014D0313

KOMISJONI OTSUS,
28. mai 2014,
millega muudetakse otsuseid 2011/263/EL, 2011/264/EL, 2011/382/EL, 2011/383/EL, 2012/720/EL ja 2012/721/EL, et võtta arvesse muudatusi ainete klassifitseerimisel
(teatavaks tehtud numbri C(2014) 3468 all)
(EMPs kohaldatav tekst)
(2014/313/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 25. novembri 2009. aasta määrust (EÜ) nr 66/2010 ELi ökomärgise kohta, (1) eriti selle artikli 8 lõiget 2,
olles nõu pidanud Euroopa Liidu ökomärgise komisjoniga
ning arvestades järgmist:
(1)
Määruse (EÜ) nr 66/2010 artikli 6 lõike 6 kohaselt ei või ELi ökomärgist anda kaupadele, mis sisaldavad Euroopa Parlamendi ja nõukogu määruse (EÜ) nr 1272/2008 (2) tähenduses mürgiseks, keskkonnale ohtlikuks, kantserogeenseks, mutageenseks või reproduktiivtoksiliseks klassifitseeritud aineid, valmistisi või segusid, ega kaupadele, mis sisaldavad Euroopa Parlamendi ja nõukogu määruse (EÜ) nr 1907/2006 (3) artiklis 57 osutatud aineid. Määruse (EÜ) nr 66/2010 artikli 6 lõike 7 kohaselt võib komisjon kõnealuseid aineid sisaldavate konkreetsete tootekategooriate puhul juhul, kui nende ainete asendamine või alternatiivse materjali või alternatiivse disaini kasutamine ei ole tehniliselt teostatav, või toodete puhul, mille üldine keskkonnatoime on muude sama kategooria toodetega võrreldes märgatavalt tugevam, võtta meetmeid kõnealuse määruse artikli 6 lõikes 6 sätestatud korrast erandite tegemiseks.
(2)
Komisjoni otsustega 2011/263/EL, (4) 2011/264/EL, (5) 2011/382/EL, (6) 2011/383/EL, (7) 2012/720/EL (8) ja 2012/721/EL (9) on kehtestatud Euroopa Liidu ökomärgise andmise ökoloogilised kriteeriumid nõudepesumasinates, pesumasinates ja käsinõudepesuvahendites kasutatavatele detergentidele, universaalpuhastusvahenditele ja sanitaarpuhastusvahenditele, tööstuslike ja asutustes kasutatavate automaatsete nõudepesumasinate pesuvahenditele ning tööstuslikele ja asutustes kasutatavatele pesupesemisvahenditele. Pärast kõnealuste otsuste vastuvõtmist muudeti määrust (EÜ) nr 1272/2008 komisjoni määrusega (EL) nr 286/2011 (10). Määruse (EÜ) nr 1272/2008 muudatusi hakati ainete suhtes kohaldama alates 1. detsembrist 2012 ja segude suhtes hakatakse neid kohaldama alates 1. juunist 2015. Määrusega (EL) nr 286/2011 lisati uued veekeskkonnale pikaajaliste ohtude klassifitseerimise kriteeriumid veekeskkonda ohustava kroonilise mürgisuse ning biolagunevuse andmete põhjal. Uute kriteeriumide põhjal on enamik kergesti lagunevad pindaktiivsed ained, mida praegu kasutatakse detergentides ja puhastusvahendites, klassifitseeritud kroonilise ohu 3. kategooriasse (H412) ja mõnel juhul, eelkõige käsinõudepesuvahendite puhul, kroonilise ohu 2. kategooriasse (H411) ning seega on neid keelatud kasutada ELi ökomärgisega toodetes. Seetõttu on keeruline saavutada olukorda, kus kõikidest liidu turul kättesaadavatest detergentidest ja puhastusvahenditest 10-20 % moodustavad sellised nõudepesumasinates, pesumasinates ja käsinõudepesuvahendites kasutatavatele detergentidele, universaalpuhastusvahenditele ja sanitaarpuhastusvahenditele, tööstuslike ja asutustes kasutatavate automaatsete nõudepesumasinate pesuvahenditele ning tööstuslikele ja asutustes kasutatavatele pesupesemisvahenditele ELi ökomärgise andmise ökoloogilistele kriteeriumidele vastavad tooted, mille keskkonnatoime on parim kogu nende olelusringi vältel, kuna puuduvad tõendid alternatiivsete pindaktiivsete ainete olemasolu kohta. Hindamist ja kontrolli käsitlevat teksti on ajakohastatud, et näha taotlejatele ette suunised uutele nõuetele vastavuse tõendamiseks.
(3)
Uute klassifitseerimiskriteeriumide kehtestamise tagajärjed ei olnud teada sel ajal, kui vaadati läbi otsustes 2011/263/EL, 2011/264/EL, 2011/382/EL ja 2011/383/EL sätestatud kriteeriume ELi ökomärgise andmiseks nõudepesumasinas kasutatavatele detergentidele, pesupesemisel kasutatavatele detergentidele, käsinõudepesuvahendites kasutatavatele detergentidele, universaalpuhastusvahenditele ja sanitaarpuhastusvahenditele ning töötati välja kriteeriume ELi ökomärgise andmiseks tööstuslike ja asutustes kasutatavate automaatsete nõudepesumasinate pesuvahenditele ning tööstuslikele ja asutustes kasutatavatele pesupesemisvahenditele, samuti kriteeriume pindaktiivsete ainete suhtes erandite tegemiseks, mis on sätestatud otsustes 2012/720/EL ja 2012/721/EL.
(4)
Käesolevat muudatust kohaldatakse tagasiulatuvalt alates 1. detsembrist 2012, et tagada ELi ökomärgise kriteeriumide kehtivuse järjepidevus nõudepesumasinas kasutatavate detergentide, pesumasinas kasutatavate detergentide, käsinõudepesuvahendite, universaalpuhastusvahendite ja sanitaarpuhastusvahendite, tööstuslike ja asutustes kasutatavate automaatsete nõudepesumasinate pesuvahendite ning tööstuslike ja asutustes kasutatavate pesupesemisvahendite suhtes.
(5)
Seetõttu tuleks otsuseid 2011/263/EL, 2011/264/EL, 2011/382/EL, 2011/383/EL, 2012/720/EL ja 2012/721/EL vastavalt muuta.
(6)
Käesolevas otsuses ettenähtud meetmed on kooskõlas määruse (EÜ) nr 66/2010 artikli 16 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Komisjoni otsuse 2011/263/EL lisa muudetakse vastavalt käesoleva otsuse I lisale.
Artikkel 2
Komisjoni otsuse 2011/264/EL lisa muudetakse vastavalt käesoleva otsuse II lisale.
Artikkel 3
Komisjoni otsuse 2011/382/EL lisa muudetakse vastavalt käesoleva otsuse III lisale.
Artikkel 4
Komisjoni otsuse 2011/383/EL lisa muudetakse vastavalt käesoleva otsuse IV lisale.
Artikkel 5
Komisjoni otsuse 2012/720/EL lisa muudetakse vastavalt käesoleva otsuse V lisale.
Artikkel 6
Komisjoni otsuse 2012/721/EL lisa muudetakse vastavalt käesoleva otsuse VI lisale.
Artikkel 7
Käesolevat otsust kohaldatakse ainete suhtes alates 1. detsembrist 2012.
Artikkel 8
Käesolev otsus on adresseeritud liikmesriikidele.
Brüssel, 28. mai 2014

Labels: 7
3
20